Forslag til Rådets forordning (EF) om ændring af Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder (98/C 253/13) KOM(1998) 392 endelig udg. - 98/0220(SYN)

(Forelagt af Kommissionen den 29. juni 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130W,

under henvisning til forslag fra Kommissionen,

i henhold til fremgangsmåden i traktatens artikel 189C i samarbejde med Europa-Parlamentet,

og ud fra følgende betragtninger:

Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder (1), ændret ved forordning (EF) nr. . . ./. ., fastlægger detaljerede ordninger og regler for forvaltningen af Fællesskabets program for bistand og støtte til den palæstinensiske befolkning på Vestbredden og i Gazaområdet;

ifølge denne forordning iværksætter Fællesskabet et finansielt og fagligt samarbejde med Vestbredden og Gazaområdet inden for rammerne af et femårsprogram; dette program udløber ved udgangen af 1998;

det vedvarende dødvande i fredsprocessen er den værste krise, siden fredsprocessen i Mellemøsten blev lanceret i 1991; den internationale økonomiske bistand har dog bidraget til at holde fredsprocessen i gang og yde støtte til den palæstinensiske myndighed;

målet er at forhindre en yderligere forværring af den palæstinensiske økonomi og at udligne virkningerne af afspærringer og andre hindringer for udviklingen samt at bidrage til en forsvarlig forvaltning fra den palæstinensiske myndigheds side og sikre budgetbalancen og at konsolidere den gennem en styrkelse af institutionerne;

målet er i sidste ende at opnå en bæredygtig økonomisk og social udvikling og at befordre demokratiet, menneskerettighederne og udviklingen af civilsamfundet;

Fællesskabet bør under de aktuelle omstændigheder fortsætte sin bistandsindsats; til dette formål bør der iværksættes en foranstaltning over en otteårsperiode (1999-2006), og forordning (EF) nr. 1734/94 bør ændres tilsvarende; forordningen bør revideres af Rådet inden to år og senest den 31. december 2000, for at der kan tages hensyn til den seneste udvikling, og for at den kan bringes på linje med Rådets reviderede forordning (EF) nr. 1488/96 af 23. juli 1996 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet (2);

udtrykket »de besatte områder« bør erstattes med »Vestbredden og Gazaområde« overalt i forordning (EF) nr. 1734/94;

artikel 4 i forordning (EF) nr. 1734/94 fastsætter, at finansieringsafgørelser angående projekter og aktioner træffes efter proceduren i artikel 5; det er for at kunne hurtigt og på en fleksibel måde formålstjenligt at fastsætte, at kun finansieringsafgørelser til over 2 000 000 ECU, undtagen sådanne, som vedrører rentegodtgørelser ved Bankens lån, træffes efter denne procedure -

UDSTEDT FØLGENDE FORORDNING:

Artikel 1

I forordning (EF) nr. 1734/94 foretages følgende ændringer:

1) Artikel 1 affattes således:»Artikel 1

1. Fællesskabet gennemfører et finansielt og fagligt samarbejde med Vestbredden og Gazaområdet inden for rammerne af en otteårig foranstaltning (1999-2006) for at bidrage til en bæredygtig økonomisk, politisk og social udvikling

2. forordningen bør revideres af Rådet inden to år og senest den 31. december 2000, for at der kan tages hensyn til den seneste udvikling i området, og for at den kan bringes på linje med Rådets reviderede forordning (EF) nr. 1488/96 af 23. juli 1996 om finansielle og tekniske ledsageforanstaltninger (MEDA) i forbindelse med reformen af de økonomiske og sociale strukturer inden for rammerne af Euro-Middelhavspartnerskabet (*)

(*) EFT L 189 af 30.7.1996, s. 1.«

2) I artikel 2 foretages følgende ændringer:

a) I stk. 1 indsættes ordene »og udvikling af civilsamfundet« efter ». . . menneskerettighederne«.

b) I stk. 3 indsættes følgende afsnit:

»Ovennævnte foranstaltninger sigter bl.a. på at fremme beskæftigelsen og jobskabelsen gennem forbedring af sociale tjenesteydelser og bekæmpelse af fattigdom«.

c) I stk. 5 og stk. 6 erstattes »de besatte områder« med »Vestbredden og Gazaområdet«.

3) I artikel 3 erstattes »de besatte områder« med »Vestbredden og Gazaområdet«.

4) I artikel 4 foretages følgende ændringer:

»1. Finansieringsafgørelser i henhold til denne forordning angående projekter og foranstaltninger til over 2 000 000 ECU, undtagen sådanne, som vedrører rentegodtgørelser ved Bankens lån, træffes efter proceduren i artikel 5.

2. Finansieringsafgørelser angående samlede bevillinger til fagligt samarbejde, erhvervsuddannelse og handelsfremme træffes efter proceduren i artikel 5. Kommissionen træffer inden for en samlet bevilling finansieringsafgørelser for beløb på 2 000 000 ECU og derunder.

Det i artikel 5 nævnte udvalg underrettes systematisk og straks og under alle omstændigheder inden det næste møde om finansieringsafgørelser vedrørende foranstaltninger til et beløb på 2 000 000 ECU og derunder.

3. Afgørelser, som ændrer finansieringsafgørelser, der er truffet efter proceduren i artikel 5, træffes af Kommissionen, når de ikke indebærer væsentlige ændringer eller en supplerende forpligtelse på over 20 % af den oprindelige forpligtelse. Kommissionen underretter straks det i artikel 5 nævnte udvalg om sådanne afgørelser.«

5) I artikel 5, stk. 1, foretages følgende ændringer:

»1. Kommissionen bistås af MED-Udvalget, der er nedsat ved artikel 11 i forordning (EF) nr. 1488/96.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 182 af 16.7.1994, s. 4.

(2) EFT L 189 af 30.7.1996, s. 1.